Lad det være sagt med det samme. I sagen om den påståede hadforbrydelse mod et lesbisk par fra Mariager ved ingen endnu, hvad der er op og ned. En dokumentar har sået berettiget tvivl om hovedpersonen Tulle Krøyers troværdighed, og grundlaget for en fortsat sigtelse imod en kristen underviser fra kvarteret er også blevet draget i tvivl.

Men indiskutabelt er det, at sagen, da den bragede frem i medierne for over et år siden, fik en overvældende opmærksomhed og en påfaldende entydig opbakning til det lesbiske par i en sag uden juridisk afgørelse.

Afgørelsen var alene faldet på Facebook, i avisspalter og i den taktfaste tilstedeværelse af sympatioptog i Mariagers gader, komplet med mænd i dametøj, regnbueflag og prominente taler fra folk, der normalt bor uden for Himmerland.